

**ΠΡΟΓΡΑΜΜΑ ΕΚΔΡΟΜΗΣ 26-31/07/2025**

**1η μέρα Σάββατο 26 Ιουλίου 2025:**

Αναχώρηση το απόγευμα από Κόρινθο με προορισμό το λιμάνι του Πειραιά και επιβίβαση στο πλοίο που θα μας μεταφέρει στο Ηράκλειο. Εκμεταλλευτείτε τις σύγχρονες ανέσεις, τα πολυτελή σαλόνια και τα μπαρ, που προσφέρονται για μία ευχάριστη και ξεκούραστη ταξιδιωτική εμπειρία. Διανυκτέρευση εν πλω.

Η ιστορία της πόλης καθρεφτίζεται στις αλλαγές του ονόματός της. Ο γεωγράφος Στράβων αναφέρεται σε ένα λιμάνι της Κνωσού που ονομαζόταν Ηράκλειο. Το 824, όταν οι Άραβες κατέλαβαν την Κρήτη, οχύρωσαν τον παλαιό οικισμό. Από την αραβική λέξη Χάντακ προήλθε η ονομασία Χάνδαξ και στον 13ο, επί Ενετοκρατίας, η ονομασία Κάντια. Ηράκλειο ονομάστηκε επίσημα το 1922. Κατά τη διάρκεια του Β΄ Παγκοσμίου Πολέμου καταστράφηκε η μισή πόλη από βομβαρδισμούς. Σήμερα το Ηράκλειο είναι μια σύγχρονη πόλη, εμπορικό, βιομηχανικό και τουριστικό κέντρο της Κρήτης. Η ”εντός των τειχών” πόλη συγκινεί με τα ενετικά μνημεία, τα νεοκλασικά κτίρια και τους γραφικούς πεζόδρομους.

**2η μέρα Κυριακή 27 Ιουλίου 2025:**

Άφιξη νωρίς το πρωί στο λιμάνι του Ηρακλείου, επιβίβαση στο πούλμαν και μετάβαση  για τον  αρχαιολογικό  χώρο της  Κνωσού.  Το μινωϊκό ανάκτορο είναι ο κύριος επισκέψιμος χώρος της Κνωσού, σημαντικής πόλης κατά την αρχαιότητα, με συνεχή ζωή από τα νεολιθικά χρόνια έως τον 5ο αι. μ.Χ. Είναι χτισμένο στο λόφο της Κεφάλας, με εύκολη πρόσβαση στη θάλασσα αλλά και στο εσωτερικό της Κρήτης. Κατά την παράδοση, υπήρξε η έδρα του σοφού βασιλιά Μίνωα. Συναρπαστικοί μύθοι, του Λαβύρινθου με το Μινώταυρο και του Δαίδαλου με τον Ίκαρο, συνδέονται με το ανάκτορο της Κνωσού.

Συνεχίζοντας θα επισκεφτούμε το Ενυδρείο CretAquarium που βρίσκεται στις Γούρνες. Από το 2009 που ανανεώθηκε συγκαταλέγεται μέσα στα καλύτερα της Ευρώπης. Καταλαμβάνει έκταση 5.000 τ.μ. περίπου και είναι τμήμα του ευρύτερου κτιριακού συγκροτήματος του Θαλασσόκοσμου (ΕΛΚΕΘΕ Κρήτης) και περιλαμβάνει εγκατάσταση πολλών δεξαμενών - ενυδρείων διαφόρων μεγεθών, μερικά από τα οποία είναι πραγματικά εντυπωσιακά σε όγκο (60.000 λίτρων) και μέσα στα 60 ενυδρεία του μπορεί ο καθένας να θαυμάσει από τον μικρό ιππόκαμπο μέχρι τον τεράστιο καρχαρία.

Στην συνέχεια κατευθυνόμαστε στο κέντρο του Ηρακλείου για μία γνωριμία μαζί με ξεναγό.

Άφιξη στο ξενοδοχείο. Τακτοποίηση. Διανυκτέρευση.

**3η μέρα Δευτέρα 28 Ιουλίου 2025:**

Αναχώρηση μετά το πρωινό με προορισμό τον Άγιο Γεώργιο, στην καρδιά του φαραγγιού στο Σεληνάρι κοντά στο Βραχάσι Λασιθίου, που η κρητική παράδοση ορίζει ότι οι ταξιδιώτες πρέπει να ανάψουν κεράκι στη χάρη του Αγίου για να έχουν ‘’καλό δρόμο’’.

Συνεχίζουμε για την πρωτεύουσα του Λασιθίου τον γραφικό Άγιο Νικόλαο, με σήμα κατατεθέν την περίφημη ‘απύθμενη’ Λίμνη Βουλισμένη στο κέντρο της πόλης. Θα παραμείνουμε για τον καφέ μας με θέα τα καΐκια που περνάνε και τις πάπιες που κολυμπάνε νωχελικά στα ήσυχα νερά και την πολύβοη περατζάδα γύρω από την λίμνη που συγκεντρώνει την ζωή της πόλης.

Έπειτα κατευθυνόμαστε προς την Χερσόνησο, ένα από τα πιο δημοφιλή κρητικά παραθαλάσσια θέρετρα, είναι στις κορυφαίες επιλογές στην περιοχή του Ηρακλείου για όσους θέλουν ταυτόχρονα διακοπές, νυχτερινή ζωή, καλές ταβέρνες και μία υπέροχη παραλία. Κατά μήκος της μοντέρνας παραλίας, η ατελείωτη σειρά από εστιατόρια και καταστήματα με σουβενίρ δίνει ακόμη περισσότερη ζωή και χρώμα στο χωριό. Το λιμάνι της Χερσονήσου χτίστηκε πάνω από ένα αρχαίο Ρωμαϊκό λιμάνι, ενώ μερικά από τα ερείπιά του είναι ορατά σε κάποια μέρη κάτω από τη θάλασσα. Ελεύθερος χρόνος για φαγητό και βόλτα.

Επιστροφή στο ξενοδοχείο. Διανυκτέρευση.

**4η μέρα Τρίτη 29 Ιουλίου 2025:**

Μετά το πρωινό μας αναχώρηση και επίσκεψη στους Τάφους των Βενιζέλων. Στην κορυφή του λόφου του Προφήτη Ηλία, σε ένα σημείο με μοναδική θέα προς την πόλη των Χανίων, οι Τάφοι των Βενιζέλων είναι ο τόπος ταφής του Ελευθέριου Βενιζέλου και του γιου του, Σοφοκλή Βενιζέλου.

Το σημείο για τους Τάφους των Βενιζέλων είχε υποδείξει ο ίδιος ο Ελευθέριος Βενιζέλος καθώς βρίσκεται λίγα χιλιόμετρα από το σπίτι του στη Χαλέπα. Η σορός του μεταφέρθηκε στους Τάφους των Βενιζέλων μετά το θάνατό του στο Παρίσι το 1936 και ακολούθησε το 1965 το χτίσιμο του τάφου του γιου του και πρωθυπουργού της Ελλάδας, Σοφοκλή Βενιζέλου. Παραμονή και ξενάγηση.

Έπειτα κατευθυνόμαστε στα Χανιά, μία από τις πιο συναρπαστικές πόλεις της Κρήτης. Ήταν μία από τις πιο σημαντικές Μινωικές πόλεις και η μητέρα των αρχαίων πόλεων, σύμφωνα με αρχαίους συγγραφείς. Η πόλη χωρίζεται στην παλιά πόλη, με το καταπληκτικό λιμάνι και την καινούρια πόλη με τα ενετικά τείχη. Η παλιά πόλη είναι μια από τις πιο όμορφες πόλεις της Μεσογείου και την αποκαλούν « Η Βενετία της ανατολής». Μπορούμε να θαυμάσουμε δείγματα από όλους τους πολιτισμούς που πέρασαν από εδώ: αρχαιολογικά μινωικά αξιοθέατα, τούρκικους μιναρέδες και τζαμιά, μουσουλμανικές συνοικίες, Ενετικά φρούρια, σιντριβάνια, πλατείες, την Λότζια και τον φάρο. Μπορούμε να επισκεφτούμε την διάσημη αγορά που στεγάζει παραδοσιακά μικρά καταστήματα και να αγοράσουμε σουβενίρ ή δερμάτινα είδη σε πολύ καλές τιμές. Γνωριμία με την πόλη μαζί με ξεναγό.

Συνεχίζουμε για την Λίμνη Κουρνά όπου θα έχουμε χρόνο για το μεσημεριανό μας φαγητό δοκιμάζοντας τοπικές κρητικές γεύσεις. Η λίμνη του Κουρνά είναι η μεγαλύτερη φυσική λίμνη στην Κρήτη και βρίσκεται μέσα σε ένα μαγευτικό τοπίο, ανάμεσα στις δυτικές πλαγιές των [Λευκών Ορέων](https://www.cretanbeaches.com/el/%CE%BF%CF%81%CE%BF%CF%83%CE%B5%CE%B9%CF%81%CE%AD%CF%82-%CE%BA%CE%B1%CE%B9-%CE%B2%CE%BF%CF%85%CE%BD%CE%AC-%CF%84%CE%B7%CF%82-%CE%BA%CF%81%CE%AE%CF%84%CE%B7%CF%82/%CE%BB%CE%B5%CF%85%CE%BA%CE%AC-%CF%8C%CF%81%CE%B7-%CF%83%CF%84%CE%B1-%CF%87%CE%B1%CE%BD%CE%B9%CE%AC) και την εύφορη πεδιάδα της [Γεωργιούπολης](https://www.cretanbeaches.com/el/%CF%80%CF%8C%CE%BB%CE%B5%CE%B9%CF%82-%CF%84%CE%B7%CF%82-%CE%BA%CF%81%CE%AE%CF%84%CE%B7%CF%82/%CE%B3%CE%B5%CF%89%CF%81%CE%B3%CE%B9%CE%BF%CF%8D%CF%80%CE%BF%CE%BB%CE%B7). Η λίμνη του Κουρνά και τα περίχωρα της αποτελούν ένα πολύ σημαντικό οικοσύστημα για την Ελλάδα, καθώς αυτή η γωνιά της επαρχία Αποκόρωνα είναι από τις λίγες περιοχές της Κρήτης όπου υπάρχει άφθονο γλυκό νερό καθ’ όλη τη διάρκεια του έτους.

Το όνομα της πιστεύεται ότι προέρχεται από την αραβική λέξη **κουρνά** για τη «λίμνη» και το «λουτήρα». Σε αρχαία κείμενα αναφέρεται ως **Κορησία**, ενώ πιστεύεται ότι υπήρχε κοντά ιερό της Κορησίας Αθηνάς.

Το απόγευμα επιστροφή στο ξενοδοχείο. Διανυκτέρευση.

**5η μέρα Τετάρτη 30 Ιουλίου 2025:**

Αναχώρηση μετά το πρωινό μαζί με τις βαλίτσες μας με προορισμό την Μονή Αρκαδίου, ιστορική Μονή που ιδρύθηκε από έναν μοναχό ονόματι Αρκάδιο. Η συνεχής και ακατάπαυστη παρουσία οκτώ αιώνων της Μονής στη ζωή του νησιού της Κρήτης αποτελεί αναπόσπαστο κομμάτι της ιστορίας της.  Μάλιστα, η UNESCO έχει χαρακτηρίσει το Αρκάδι ως “Ευρωπαϊκό Μνημείο Ελευθερίας”.

Συνεχίζουμε για το Ρέθυμνο, την τρίτη μεγαλύτερη πόλη στην Κρήτη με τα ιδιαιτέρως ενδιαφέροντα Οθωμανικά και Ενετικά μνημεία, όπου μπορούμε να κάνουμε μια βόλτα στα μικρά σοκάκια της παλιάς πόλης, να επισκεφθούμε το τούρκικο μιναρέ και το ενετικό κάστρο ή απλά να απολαύσουμε το φαγητό μας στο λιμάνι.

Γνωριμία με την πόλη μαζί με ξεναγό.

Έπειτα επιστρέφουμε στο λιμάνι του Ηρακλείου. Επιβίβαση στο πλοίο με προορισμό τον Πειραιά. Διανυκτέρευση εν πλω.

**6η μέρα Πέμπτη 31 Ιουλίου 2025:**

Άφιξη το πρωί στο λιμάνι του Πειραιά. Επιβίβαση στο λεωφορείο με προορισμό την Κόρινθο έχοντας μαζί μας υπέροχες στιγμές από την πανέμορφη μεγαλόνησο.

**Στην τιμή περιλαμβάνεται:**

* Ακτοπλοϊκά εισιτήρια Πειραιάς– Ηράκλειο & Ηράκλειο- Πειραιάς σε VIPS θέσεις (αριθμημένες)
* Μεταφορά με πούλμαν καθ’ όλη την διάρκεια της εκδρομής σύμφωνα με το πρόγραμμα
* Τρεις διανυκτερεύσεις στο ξενοδοχείο Vanisko Hotel 3\*
* Τρία πρωινά σε μπουφέ
* Ξεναγός για τις επισκέψεις μας στην Κνωσό, στο Ηράκλειο, στα Χανιά & στο Ρέθυμνο
* Αρχηγός- συνοδός του γραφείου μας
* Ασφάλεια αστικής/επαγγελματικής ευθύνης.
* Φ.Π.Α.

**Δεν περιλαμβάνεται:**

* Φόρος διαμονής στο ξενοδοχείο (3€ ανά δωμάτιο, ανά διανυκτέρευση), ο οποίος πληρώνεται απευθείας στο ξενοδοχείο
* Εισόδους σε μουσεία, αξιοθέατα, αρχαιολογικούς χώρους κ.ά.
* Ότι αναφέρεται ως προαιρετικό

**\*Τιμή εισιτηρίου: 350€ κατά άτομο σε δίκλινο δωμάτιο\***

**\*Τιμή εισιτηρίου: 450€ κατά άτομο σε μονόκλινο δωμάτιο\***

**ΟΙ ΚΡΑΤΗΣΕΙΣ ΕΙΝΑΙ ΕΓΚΥΡΕΣ ΜΟΝΟ ΚΑΤΟΠΙΝ ΠΡΟΚΑΤΑΒΟΛΗΣ!**

*Το πρόγραμμα μπορεί να τροποποιηθεί από το γραφείο για την καλύτερη έκβασή του!*